РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/443-15

4. новембар 2015. године

Б е о г р а д

ЗАПИСНИК

45. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 4. НОВЕМБРА 2015. ГОДИНЕ

 Седница је почела у 11.00 часова.

 Седницом је председавао Милутин Мркоњић, председник Одбора.

 Седници су присуствовали чланови Одбора: Зоран Бојанић, Милан Ковачевић, Јован Марковић, Зоран Милекић, Сузана Спасојевић и Вучета Тошковић.

 Седници су присуствовали заменици чланова Одбора: Драган Алексић (заменик Катарине Ракић), Радмило Костић (заменик Саше Мирковића), Оливера Пешић (заменик Јовице Јевтића) и Момо Чолаковић (заменик Константина Арсеновића).

 Седници нису присуствовали чланови Одбора: Бранка Бошњак, Драган Јовановић, Мујо Муковић, др Владимир Орлић, Горан Ћирић и Слободан Хомен, нити његови заменици.

 Седници су присуствовали из Министарства трговине, туризма и телекомуникација: Татјана Матић, државни секретар, Сава Савић, помоћник министра, Марија Вучинић, начелник и Небојиша Васиљевић, виши саветник.

 Одбор је једногласно, у складу са предлогом председника Одбора, усвојио следећи:

**Д н е в н и р е д**

1. Разматрање Извештаја о раду Министарства трговине, туризма и телекомуникација за период 01.07.2015. године до 30.09.2015. године (број 02-2745/15 од 27.10.2015.године).

Пре преласка на разматрање утврђеног дневног реда усвојен је: Записник 42. седнице Одбора одржане 1.10.2015. године, Записник 43. седнице Одбора одржане 9.10.2015. године и Записник 44. седнице Одбора одржане 15.10.2015. године.

Прва тачка дневног реда - **Разматрање Извештаја о раду Министарства трговине, туризма и телекомуникација за период 01.07.2015.године до 30.09.2015.године**

 У уводном излагању Татјана Матић, државни секретар, је истакла да су у наведеном периоду, након успешно окончаног процеса дигитализације и завршетка једног од капиталних пројеката које је ово министарство имало у последњих годину дана, уследиле бројне активности које се односе на даље коришћење фреквенција које су процесом дигитализације ослобођене. Најважнији резултат овог процеса било је ослобађање спектра на 800 MHz, који има велику тржишну вредност и за којим међу мобилним оператерима влада велико интересовање. Након завршетка процеса дигитализације започет је рад на Правилнику о минималним условима за издавање појединачних дозвола за коришћење радиофреквенција, чијим доношењем је омогућено да се званично крене у аукцију спектра. Очекује се да ће се аукција завршити крајем новембра и да ће спектар на 800 MHz бити продат. Почетна цена дефинисана овим Правилником је 35 милиона евра по фреквенцијском блоку, у питању су 3 мобилна оператера, која ће учествовати, а очекује се да ће држава приходовати минимум 105 милиона евра. Поред наведеног, указано је и на успешну продају спектар на 1800 MHz, почетком године, од које је држава приходовала 21 милион евра, тако да се на крају године очекује биланс од преко 130 милиона евра укупно приходованих од продаје фреквенција.

 Поред наведених активности донета је и Уредба о подстицајним средствима која се односе на *startup* кредите за финансирање привредних субјеката у области информационо-комуникационих технологија, којом је омогућена помоћ приватним малим и средњим предузећима и компанијама које се баве ИТ-ем како би поспешиле развој и како би што интензивније конкурисале на тржишту. Завршетак конкурса, који је у току, очекује се до краја месеца. Министарство је Уредбу реализовало у сарадњи са Фондом за развој Републике Србије, који је задужен да проверава бонитете свих фирми које се јаве на овај конкурс. У првом кругу Фонд одлучује које фирме могу финансијски да одговоре овим захтевима, а у другом кругу Комисија, која се састоји од еминентних професора са Електротехничког факултета, представника Привредне коморе и Министарства, донеће одлуку чији пројекти ће бити финансирани применом ове уредбе.

На крају излагања, представник Министарства је истакла потребу доношења Закона о информационој безбедности у складу са са законском регулативом ЕУ, и истакла да је то једна велика област која код нас није уређена, да је материја комплексна, да обухвата не само ресор телекомуникација, већ и Министарство одбране, Министарство унутрашњих послова, Министарство правде, Безбедносно информативну агенцију и Министарство државне управе и локалне самоуправе. Нацрт закона је припремљен, одређене примедбе су усвојене и очекује се његов улазак у скупштинску процедуру. Посебно је наглашено да су у овим законом предвиђене нове надлежности и нови институционални органи у саставу одређених министарстава.

 У наставку седнице, Небојша Васиљевић, виши саветник у Министарству, образложио је разлоге за доношење наведеног закона. Указано је да се овим законом први пут системски уређује питање информационе безбедности у Републици Србији. Посебно је наглашена важност утврђивања одговорности за оне који имају информационе системе, а обављају послове од посебног значаја, као и да се овим законом прецизира на кога се то односи. Имајући у виду да би били подложни инспекцијском надзору ствара се и потреба за отварањем неких нових организационих јединица како би се системски уредио надзор. Предвиђено је да се унутар већ постојећих органа успоставе одређене нове организационе јединице, евентуално органи како би се систем минимално оптеретио новим институцијама. С друге стране, поред те главне улоге одговорности оних који имају наведене информационе системе и надлежног органа који то надзире, постоји улога тзв. ЦЕРТА који треба да буде према Нацрту закона у РАТЕЛ у и који би прикупљао са свих страна информације о могућим инцидентима, размењивао савете, примедбе и др. Такође, закон предвиђа и ново Тело за координацију, где ће постојеће институције обављати више од координације по питању деловања и планирања активности, а одређене су и посебне надлежности Министарства одбране које се односе на криптозаштиту и заштиту од компромитујећег електромагнетног зрачења (генерално питање криптозаштите).

 Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација за период 01.07.2015.године до 30.09.2015.године и одлучио, једногласно, да га прихвати.

**\***

**\* \***

На седници је вођен тонски запис.

 Седница је закључена у 11.30 часова.

 СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић